18 Бабилэн пачъыхьэм иухъумэкІо шъхьагъырытмэ яІэшъхьэтет къурмэнышІ шъхьаІэу Сэрай, къурмэнышІ шъхьаІэм игуадзэу Цэфаный, Зиусхьаным и Унэ чІэхьапІэ къэзыухъумэрэ къурмэнышІ нэбгырищри ыубытыгъэх. 19 ДзэкІолІхэм яІэшъхьэтет пащэщтыгъэхэм ащыщ горэ, пачъыхьэм ицыхьэшІэгъу-упчІэжьэгъу нэбгыритфэу къалэм дэсыгъэхэр, дзэм иІэшъхьэтет итхакІоу дзэм кІощтхэр зытхыщтыгъэр, нахь цІыф лъэрыхьэхэу къалэм дэсыгъэхэм ащыщхэу нэбгырэ тІокІищ ащ къалэм даригъэщыгъэх. 20 Пачъыхьэм иухъумэкІо шъхьагъырытмэ яІэшъхьэтетэу Нэбузарадан ахэр ыубытхи бабилэн пачъыхьэм дэжь Рыблэ ыщагъэх. 21 Бабилэн пачъыхьэм ахэр аригъэутынхи, Хъамат хэкум ит Рыблэ къалэ щаригъэукІыжьыгъэх. Джаущтэу ехъуд цІыфхэр ячІыгу ращыгъэх.